b'\n_START_ARTICLE_\nJim Garrison\n_START_SECTION_\nLiv og virke\n_START_PARAGRAPH_\nGarrison ble f\xc3\xb8dt i Denison i Iowa. Familien flyttet til New Orleans mens han var barn. Han tjenestegjorde i luftnasjonalgarden (ANG) under den andre verdenskrig. Garrison fl\xc3\xb8y 35 farlige rekognoseringsoppdrag over Frankrike og Tyskland. Hans enhet ankom konsentrasjonsleiren Dachau dagen etter at den var frigjort._NEWLINE_Garrison tok juridisk eksamen ved Universitetet i Tulane i 1949. Han arbeidet en tid for FBI, i noen \xc3\xa5r ved et advokatkontor og som assisterende statsadvokat, f\xc3\xb8r han i 1962 ble valgt til statsadvokat i New Orleans._NEWLINE_Det var som statsadvokat han begynte \xc3\xa5 etterforske attentatet mot president Kennedy p\xc3\xa5 slutten av \xc3\xa5ret 1966. Denne saken gjorde han ber\xc3\xb8mt. Han har skrevet tre b\xc3\xb8ker om saken: A Heritage of Stone (1970), The Star Spangled Contract (1976) og bestselgeren On The Trial of The Assassins (1988).\n_START_SECTION_\nOpptakten\n_START_PARAGRAPH_\nDet var senator Russell Long som i 1966 overbeviste statsadvokat Garrison om at attentatet mot Kennedy aldri i verden kunne v\xc3\xa6rt utf\xc3\xb8rt av bare en mann. Garrison ble samtidig  gjort oppmerksom p\xc3\xa5 gjentatte anklager fra en Jack Martin, som hevdet at flygeren David W. Ferrie hadde forbindelser med attentatet mot president Kennedy._NEWLINE_I 1963 jobbet Martin for privatetterforskeren Guy Banister. Banister var en tidligere FBI-mann og en bekjent av Ferrie. Martin p\xc3\xa5sto at b\xc3\xa5de Banister og Ferrie var involvert i en konspirasjon mot Kennedy sammen med en gruppe eksilkubanere.\n_START_SECTION_\nDavid Ferrie\n_START_PARAGRAPH_\nFerrie var flyger og flyinstrukt\xc3\xb8r. Han hadde v\xc3\xa6rt gjesteforeleser for skvadronen Moisant Airport noen m\xc3\xa5neder i 1955. Her hadde ogs\xc3\xa5 den 15-\xc3\xa5rige Lee Harvey Oswald deltatt._NEWLINE_Ferrie startet i september 1960 sin egen, uoffisielle skvadron (Metairie Falcon Cadet Squadron). En utbrytergruppe herfra (Internal Mobile Security Unit), hadde til form\xc3\xa5l \xc3\xa5 kjempe mot Castros Cuba._NEWLINE_I november 1960 ble Ferrie assosiert med New Orleans-kontoret av Frente Revolucionario Democratico, en CIA-st\xc3\xb8ttet organisasjon._NEWLINE_I 1962 begynte Ferrie \xc3\xa5 jobbe for advokat G. Wray Gill, som hadde mafiabossen Carlos Marcello som klient. De skulle bl.a. hindre at Marcello skulle deporteres fra USA til Guatemala._NEWLINE_Ferrie d\xc3\xb8de 22. februar 1967.\n_START_SECTION_\nMartins anklager\n_START_PARAGRAPH_\nP\xc3\xa5 kvelden 22. november 1963 var Guy Banister og Jack Martin ute p\xc3\xa5 byen og drakk i New Orleans. P\xc3\xa5 vei tilbake kom de i krangel over et gev\xc3\xa6r som hadde forsvunnet. Banister ble forbannet og skj\xc3\xb8t Martin flere ganger med sin magnumrevolver. Martin overlevde, men havnet p\xc3\xa5 sykehus._NEWLINE_Herfra fortalte Martin pressen og alle som ville h\xc3\xb8re at Ferrie hadde v\xc3\xa6rt innblandet i attentatet mot Kennedy. Martin sa at Ferrie kjente Oswald. Martin p\xc3\xa5sto at Ferrie hadde gitt Oswald instruksjon i bruk av rifle med kikkertsikte og at han hadde fl\xc3\xb8yet Oswald til Texas. If\xc3\xb8lge Martin hadde Ferrie utarbeidet en plan for \xc3\xa5 myrde Kennedy._NEWLINE_FBI avh\xc3\xb8rte Martin allerede 25. november 1963. Han fortalte dem at Ferrie hadde hypnotisert Oswald til \xc3\xa5 myrde Kennedy. FBI betraktet Martin som up\xc3\xa5litelig. De avh\xc3\xb8rte ogs\xc3\xa5 Ferrie to ganger om saken, og 20 andre personer som var navngitt i tilknytning til anklagene. FBI konstaterte at de ikke hadde substans nok til \xc3\xa5 reise sak mot Ferrie.\n_START_SECTION_\nSaken l\xc3\xb8st?\n_START_PARAGRAPH_\nStatsadvokat Garrison startet sin etterforskning h\xc3\xb8sten 1966. Guy Banister var d\xc3\xb8d av hjerteattakk i 1964, og Garrison avh\xc3\xb8rte derfor Jack Martin p\xc3\xa5 nytt i desember 1966. Martin gjentok sine anklager. Garrison avh\xc3\xb8rte ogs\xc3\xa5 Ferrie, som d\xc3\xb8de kort tid etter (februar 1967). If\xc3\xb8lge rettslegen d\xc3\xb8de Ferrie av naturlige \xc3\xa5rsaker._NEWLINE_Etter Ferries d\xc3\xb8d kontaktet forsikringsmannen Perry Russo statsadvokat Garrison og fortalte at han hadde kjent Ferrie siden tidlig sekstitall. Russo hevdet at Ferrie hadde planer om \xc3\xa5 myrde presidenten. Han forklarte at han hadde overh\xc3\xb8rt at Ferrie planla attentatet sammen med en hvith\xc3\xa5ret, distingvert mann som ble kalt Clay Bertrand. Russo identifiserte senere denne personen som forretningsmannen Clay Shaw fra New Orleans. Shaw var tidligere major i den amerikanske h\xc3\xa6r, og hadde tjenestegjort i Generalstaben under andre verdenskrig, f\xc3\xb8r han startet som forretningsmann i 1946._NEWLINE_I februar 1967 erkl\xc3\xa6rte Garrison at \xc2\xabsaken er l\xc3\xb8st\xc2\xbb. Den 1. mars 1967 gikk Garrison til arrestasjon av Clay Shaw. Perre Russo var Garrisons hovedvitne saken mot Shaw.\n_START_SECTION_\nEttertid\n_START_PARAGRAPH_\nGarrisons etterforskning ga legitimitet til diskusjonen omkring konspirasjoner om attentatet p\xc3\xa5 president Kennedy. Mange ble overbevist om at det m\xc3\xa5tte v\xc3\xa6re noe i konspirasjonsteoriene._NEWLINE_Det var Garrison som f\xc3\xb8rste gang viste Zapruder-filmen offentlig._NEWLINE_Filmregiss\xc3\xb8r Oliver Stone baserte sin film JFK (1991) p\xc3\xa5 Garrisons bok On The Trail of The Assassins (1988). I denne filmen spiller Garrison en liten rolle som h\xc3\xb8yesterettsjustitiarius Earl Warren. Warren var leder av Warren-kommisjonen, som sto for den offisielle etterforskning av mordet p\xc3\xa5 Kennedy, og som Garrison angrep. Denne filmen fikk stor oppmerksomhet, og den bidro direkte til at president George H.W. Bush i desember 1992 underskrev JFK Records Act, som gjorde at det meste arkivmaterialet om attentatet mot Kennedy ble frigitt._NEWLINE_Filmen ble nok en oppreisning for Garrison. Han tapte sin store sak, men i filmen er han portrettert som en helt. Garrison d\xc3\xb8de \xc3\xa5ret etter.'